Shiga
Malaysia Myen Sumtsan Salang Rung kaw, n-gun madun
- Post 12 October 2011
- Last Updated on 12 October 2011
- By KNG
- Hits: 1903
Malaysia mungdan Kuala Lumpur mare daju, Myen Asuya Sumtsan Salang Rung kaw ninghkap shawa n-gun madun poi hpe, dai mung kaw du ga ai Myen mung na amyu bawsang ni October 11, bat Lahkawng Ya shani galaw wa sai.
Myen asuya ninghkap n-gun madun ai lam hpe Malaysia asuya ahkaw hkang lu ni aten minit 5 sha jaw tim, minit 10 du hkra galaw sai lam, shanglawm ninghkap ai ni tsun ai.
N-gun madun poi hta--- Myen mung kata dinghku majan lawan jahkring ya na lam, mara kata mungshawa ni hpe sat nat roi rip ai hte porter lahkawn ai lam ni hpe jahkring na lam, mung masa bawng ni hpe dat ya na lam, hte Mali-N’Mai Zup hka madim masing hpe tsepkawp jahkring na matu hpyi marawn wa sai lam, shamu shamawt ningbaw langai rai nga ai Slg. Nhkum La Seng tsun ai.
Slg. La Seng matut na “Myen ga hku mung Inglik ga hku mung marawn ai, wa hkyen yang Jinghpaw ga hku mung marawn da sai. Marawn na matu aten jaw ai gaw minit (5) sha re, raitim minit (10) du mat ai” nga matut tsun ai.
Ninghkap n-gun madun ai ni gaw “gabaw n bung ai hpyi lajin ai laika masum” hpe, Mungkan Wunpawng Hpung (UN) a ninggawn amumadu kaba Slg. Ban Ki-moon hte, ASEAN (Sinpraw Dingda Asha Dan Mungdan Uhpawng) a ningbaw, hte Myen asuya gumsan magam Slg. Ting Tsing, ni de jaw dat sai re.
Slg. Ban Ki-moon hpe jaw ai laika hta, “Myen mung na dinghku majan lawan jahkring na matu hte UN woi awn let Myen asuya hte UNCF (Myen mung rawt malan hpung, hpyen masa mung masa daphpawm) lapran, mung masa lawan bawngban hparan lu hkra, asuya hpe dip n-gun jaw na matu” re lam, dai laika hta tang madun ai.
Ndai n-gun madun poi woi galaw ai gaw, Malaysia kaw du nga ai Myen mung na amyu bawsang tsinyam masha ni (Myanmar Ethnic Refugees) hte Malaysia na asuya n re ai NGO uhpung (4) ni, re.
N-gun madun poi de, Kuala Lumpur daju Coalition of Burma Ethnics, Malaysia (COBEM) na masha n-gun yawng 500 hkawt shanglawm wa sai.
COBEM hta, Myen mung na madung rudi amyusha ni rai nga ai, Jinghpaw, Sam, Kayin, Kaya, Hkang, Mun hte Rahkai (Arakan) ni, shanglawm ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn